ഡാം തുറക്കല് തീരുമാനിക്കാന് വിദഗ്ദ സമിതി തിരുവനന്തപുരം: അതിതീവ്ര മഴയുടെ പശ്ചാത്തലത്തില് സംസ്ഥാനത്തെ വിവിധ ഡാമുകള് തുറക്കുന്നത് തീരുമാനിക്കാന് വിദഗ്ധ സമിതിയെ ചുമതലപ്പെടുത്തി. മുഖ്യമന്ത്രി പിണറായി വിജയന്റെ അധ്യക്ഷതയില് ചേര്ന്ന ഉന്നത തല യോഗത്തിലാണ് ഇക്കാര്യം തീരുമാനിച്ചത്. ഏത് ഡാം തുറക്കണമെന്നത് ഉള്പ്പെടെ അതത് ഡാമുകളിലെ വെള്ളത്തിന്റെ അളവ് നോക്കി വിദഗ്ധ സമിതി തിരുമാനിക്കും. തുറക്കുന്നതിന് മുന്പ് കൃത്യമായ മണിക്കൂറുകള് നല്കണം. പെട്ടെന്ന് തുറക്കുമ്ബോള് ഉണ്ടാകാവുന്ന ഭവിഷ്യത്തുകള് ഒഴിവാക്കാന് പ്രദേശവാസികളെ ഒഴിപ്പിക്കാനാവശ്യമായ സമയം ജില്ലാഭരണ കൂടങ്ങള്ക്ക് ലഭിക്കണമെന്നും ഉന്നത തലയോഗം വിലയിരുത്തി. അതേസമയം, മഴ ശക്തമാകുകയാണെങ്കില് ഇടുക്കി ഡാം തുറക്കേണ്ടിവരുമെന്ന് വൈദ്യുതി മന്ത്രി കെ കൃഷ്ണന്കുട്ടി പറഞ്ഞു. നിലവില് ഇടുക്കി ഡാമിലെ ജലനിരപ്പ് 2397.14 അടിയാണ്. ഡാമിലേക്കുള്ള നീരൊഴുക്കിന് ചെറിയ കുറവ് വന്നതിനാല് ഡാമിലെ ജലനിരപ്പ് കൂടുതല് ഉയരില്ലെന്നാണ് പ്രതീക്ഷിക്കുന്നത്. അതേസമയം, മഴ വരും ദിവസങ്ങളില് ശക്തമാകുകയാണെങ്കില് ഡാം തുറക്കേണ്ട സാഹചര്യം ഉണ്ടാകുമെന്നും മന്ത്രി വ്യക്തമാക്കി.